[{"text_idx": "#000000", "text": "Bydd pwynt i\u2019r Seintiau Newydd gartref yn erbyn Pen-y-bont brynhawn Sadwrn yn ddigon i sicrhau\u2019r bencampwriaeth am y 14eg tro yn hanes y clwb."}, {"text_idx": "#000002", "text": "Cafodd y Cofis ganlyniad ardderchog ym Mhen-y-bont y penwythnos diwethaf gan ddod y ti\u0302m cyntaf ers mis Mai 2021 i ennill oddi cartref yn Stadiwm Gwydr SDM (Pen 0-3 Cfon)."}, {"text_idx": "#000003", "text": "Mae\u2019r fuddugoliaeth wedi taflu Caernarfon yn syth i ganol y ras am yr 2il safle a thocyn i Ewrop, gan mae dim ond triphwynt sy\u2019n gwahanu\u2019r pum clwb rhwng yr 2il a\u2019r 6ed safle."}, {"text_idx": "#000004", "text": "Ar o\u0302l methu ac ennill yn eu chwe ge\u0302m ddiwethaf bydd Y Drenewydd yn anelu am eu buddugoliaeth gyntaf yn 2022."}, {"text_idx": "#000005", "text": "Ond mae\u2019r Robiniaid wedi ennill eu pedair ge\u0302m ddiwethaf yn erbyn y Caneris a bydd Chris Hughes yn awyddus i arwain Y Drenewydd i Ewrop am y trydydd tro ers cael ei benodi\u2019n reolwr yn 2013."}, {"text_idx": "#000006", "text": "Am yr eildro\u2019r tymor hwn roedd \u2018na dorcalon i\u2019r Bala yn Neuadd y Parc nos Fawrth wrth i di\u0302m Colin Caton golli\u2019r ge\u0302m yn y munudau olaf ar o\u0302l bod ar y blaen am gyfnod hir yn erbyn Y Seintiau Newydd (YSN 2-1 Bala)."}, {"text_idx": "#000008", "text": "Er brwydro\u2019n galed, colli\u2019n erbyn y Seintiau oedd hanes Y Fflint yn eu ge\u0302m ddiwethaf hwythau (Ffl 1-2 YSN), gan ymestyn eu rhediad i bum ge\u0302m heb fuddugoliaeth."}, {"text_idx": "#000009", "text": "Mae\u2019r Bala wedi ennill eu pedair ge\u0302m ddiwethaf yn erbyn Y Fflint ac mae ti\u0302m Maes Tegid yn anelu i gyrraedd Ewrop am yr wythfed tro ers 2013."}, {"text_idx": "#000011", "text": "Dim ond pwynt sydd ei angen ar Y Seintiau Newydd i sicrhau\u2019r bencampwriaeth am y tro cyntaf ers tair blynedd."}, {"text_idx": "#000012", "text": "Pe bae\u2019r Seintiau\u2019n croesi\u2019r linell ddydd Sadwrn, bydd y clwb yn selio\u2019r bencampwriaeth gyda saith ge\u0302m ar o\u0302l i\u2019w chwarae, fel y gwnaethon nhw yn nhymor 2016/17."}, {"text_idx": "#000013", "text": "Dyw ti\u0302m Anthony Limbrick ond wedi colli un o\u2019u 24 ge\u0302m gynghrair y tymor hwn (Aber 1-0 YSN), gan ennill 20 o\u2019r gemau rheiny."}, {"text_idx": "#000014", "text": "Pen-y-bont oedd y ti\u0302m cyntaf i gymryd pwyntiau oddi ar y Seintiau\u2019r tymor hwn (Pen 1-1 YSN), ond dyw\u2019r cewri heb ollwng pwynt yng Nghroesoswallt ers mis Ebrill 2021 (18 buddugoliaeth yn olynol yn Neuadd y Parc)."}, {"text_idx": "#000015", "text": "Mae Pen-y-bont yn llygadu lle\u2019n Ewrop am y tro cyntaf yn eu hanes, ond os am wneud hynny bydd angen i di\u0302m Rhys Griffiths godi\u2019r safon ar o\u0302l ennill dim ond un o\u2019u pum ge\u0302m gynghrair ddiwethaf."}, {"text_idx": "#000017", "text": "Dau bwynt sy\u2019n gwahanu Met Caerdydd ac Aberystwyth yn y ras am y 7fed safle, a bydd y ddau di\u0302m yn awyddus i agor bwlch pellach rhyngddyn nhw a\u2019r ddau isaf."}, {"text_idx": "#000018", "text": "Mae tair ge\u0302m gynghrair ddiwethaf Aberystwyth wedi gorffen yn gyfartal, tra bod saith allan o wyth ge\u0302m gynghrair ddiwethaf Met Caerdydd wedi gorffen yn gyfartal hefyd."}, {"text_idx": "#000019", "text": "Mae\u2019r timau eisoes wedi cwrdd deirgwaith y tymor hwn gyda Met Caerdydd yn ennill ar Goedlan y Parc yn y gynghrair (0-1) ac yng Nghwpan Nathaniel MG (2-5) cyn i Aberystwyth guro\u2019r myfyrwyr yng Nghampws Cyncoed ym mis Tachwedd (0-1)."}, {"text_idx": "#000021", "text": "Pe bae chi wedi dweud wrth Y Barri ar ddechrau\u2019r tymor y bydden nhw wedi curo Cei Connah ddwywaith yn rhan gynta\u2019r tymor, a\u2019u bod un safle\u2019n uwch na\u2019r pencampwyr gyda naw ge\u0302m i\u2019w chwarae, yna mae\u2019n debygol y byddai Gavin Chesterfield wedi bod ar ben ei ddigon."}, {"text_idx": "#000022", "text": "Ond y gwir yw bod sefyllfa\u2019r ddau glwb yn bryderus gan fod Cei Connah yn eistedd yn safleoedd y cwymp, chwe phwynt y tu o\u0302l i\u2019r Barri ar o\u0302l derbyn 18 pwynt o gosb am dorri rheolau\u2019r gynghrair."}, {"text_idx": "#000023", "text": "Dyw\u2019r Barri ond wedi ennill un o\u2019u 10 ge\u0302m ddiwethaf (cyfartal 1, colli 8), gyda\u2019r fuddugoliaeth honno yn dod oddi cartref yn erbyn Cei Connah ym mis Ionawr."}, {"text_idx": "#000024", "text": "Dyw Cei Connah ond wedi ennill dwy o\u2019u chwe ge\u0302m gartref ddiwethaf ym mhob cystadleuaeth, ond mae angen i\u2019r Nomadiaid ddechrau hel pwyntiau\u2019n sydyn os am osgoi bod y trydydd ti\u0302m o Gymru i ennill y bencampwriaeth cyn syrthio o\u2019r uwch gynghrair y tymor canlynol (Y Barri 2003-04, Y Rhyl 2009-10)."}, {"text_idx": "#000026", "text": "Wedi cyfnod hir o 10 ge\u0302m heb ennill mae Hwlffordd wedi troi\u2019r gornel drwy ennill dwy ge\u0302m yn olynol gan godi o\u2019r ddau isaf i\u2019r 9fed safle."}, {"text_idx": "#000027", "text": "Ac ar o\u0302l rhediad o 31 ge\u0302m gynghrair heb ennill roedd y Derwyddon o fewn trwch blewyn i flasu buddugoliaeth nos Wener diwethaf, ond er bod 3-1 ar y blaen yn erbyn Aberystwyth gyda llai na phum munud i\u2019w chwarae fe orffennodd hi\u2019n 3-3 ar y Graig, a\u2019r rhediad hesb yn ymestyn i 32 ge\u0302m gynghrair heb ennill."}, {"text_idx": "#000028", "text": "Ebrill 10fed 2021 oedd y tro diwethaf i\u2019r Derwyddon ennill ge\u0302m gynghrair, a\u2019r fuddugoliaeth honno yn erbyn Hwlffordd, felly bydd ti\u0302m Andy Turner yn benderfynol o ail-adrodd y gamp o guro\u2019r Adar Gleision gan ddod a\u2019u rhediad gwael i ben y penwythnos yma."}, {"text_idx": "#000029", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]